Rusland begin met 'volskaalse inval' in Oekraïne | Maroela Media
Verskeie ontploffings is Donderdag voor dagbreek in Oekraïne se hoofstad Kiev en verskeie stede naby die veglinie gehoor nadat die Russiese president Wladimir Poetin 'n militêre operasie aangekondig het.
Daar is ook ontploffings in die hawestad Odessa en Kharkiv, 'n groot stad sowat 35 km suid van die Russiese grens, gehoor met polisie- en ambulanssirenes wat kort daarna weerklink het.
In Kramatorsk, 'n frontliniestad wat dien as die Oekraïnse regering se effektiewe hoofstad vir die oostelike oorlogsone, is vier harde ontploffings gehoor asook in die oostelike hawestad Mariupol.
Oekraïne het sy lugruim vir burgerlike vliegtuie gesluit, en Dmytro Kuleba, minister van buitelandse sake, het op Twitter gesê dat sy land deur 'n "volskaalse inval" in die gesig gestaar word.
Amerikaanse president Joe Biden het gesê "die wêreld sal Rusland aanspreeklik hou" vir sy militêre aanslag teen Oekraïne, wat volgens hom "katastrofiese lewensverlies" sal veroorsaak.
In 'n verklaring wat uitgereik is kort nadat Poetin die begin van militêre operasies in Oekraïne aangekondig het, het Biden gesê hy sal die Amerikaanse publiek Donderdag toespreek om die "gevolge" vir Rusland te skets. Hy het die aanval as "onuitgelok en ongeregverdig" bestempel.
Poetin het gesê die militêre operasie het ten doel om separatiste in die ooste van die land te verdedig, en sy pro-Westerse buurman te "demilitariseer en te de-nazifiseer". Volgens Poetin het Oekraïne 'n "volksmoord" in die land se ooste georkestreer. Hy het ook uitgevaar teen Navo se aggressiewe beleid teenoor Rusland.
Die Russiese president het ook onderneem om diegene "wat baie misdade gepleeg het, wat verantwoordelik is vir die bloedvergieting van burgerlikes, insluitend Russiese burgers" voor die hof te daag. Poetin het 'n beroep op die Oekraïnse weermag gedoen om hul "wapens neer te lê", voordat hy die versekering gegee het dat hulle "die slagveld ongehinderd kan verlaat".
Volgens Poetin wil hy nie 'n "besetting" van Oekraïne hê nie, maar die "demilitarisering van die land". Poetin het hierna diegene aangespreek "wat sal probeer om met ons in te meng…". "Hulle moet weet dat die reaksie van Rusland onmiddellik sal wees en tot gevolge sal lei wat nog nooit voorheen geken is nie."
Navo-ambassadeurs sal intussen 'n dringende vergadering hou oor Rusland se aanval op Oekraïne terwyl G7-leiers ook sal vergader en waarskynlik meer sanksies teen Rusland sal instel.
EU-hoof Ursula von der Leyen het Donderdag onderneem om Moskou "verantwoordbaar" te hou vir sy aanval op Oekraïne.
Al is Rusland reg of verkeerd moet iemand wys hulle is nie bang vir die weste nie.
In oorlog gaan daar altyd onskuldige mense dood.
En hoeveel van julle Pro-Putin puppets het gesê dit is alles "Westerse Histerie" ?
Jy moet ingeteken wees om te stem17-26Jy moet ingeteken wees om te stem
Poetin het klaar gewen met die mobilisering van sy magte en sy strategie, groot mond Nato se tandjies is getrek.
Dit lyk nie goed nie. As Amerika en Brittanje betrokke raak het die wêreld probleme.
Dit hoe kommuniste werk. Hulle lieg oor wat werklik aangaan en dit is niks om duisende mense dood te maak om hul eie selfsugtige doel te bereik nie.